Din is-sena ħabat għeluq il-mija u sittin sena mill-mewt ta' Vassalli u għeluq il-mitejn u ħamsa u għoxrin sena mit-twelid tiegħu. Vassalli huwa wieħed mill-akbar Żebbuġin li qatt dehru. Il-ħajja tiegħu tistgħu taqrawha fil-ktieb li jiena għadni kemm ħriġt fuqu. Iżda hawn nixtieq ngħid xi ħaġa fil- qosor dwar dan il-bniedem. Vassalli kien kbir bħala patrijott u bħala għaref. Bħala patrijott huwa ried jgħolli l-isem ta' Malta u tal-Maltin. Il-Kanonku Panzavecchia jgħid kif Vassalli kien ipprova jipperswadi lill-Kavallieri jistmaw aktar lill-Maltin. Dan kieku sar kien ikun jiswa mhux biss għall-Maltin infushom imma wkoll għall-Kavallieri. Kieku l-Kavallieri semgħu minn Vassalli u ħasbu fil-Maltin, kieku Napuljun, kien isibha Ħaġa iebsa li jirbaħ lil Malta. Meta Vassalli rali l-Kavallieri ma tawx kasu, għax ma ridux jagħtu kas tal-Maltin, ġabar madwaru numru ta' nies, fosthom xi żgħażagħ, u beda jara kif jista' jwaqqa' is-saltna tal- Kavallieri u jibni Malta ħielsa u ġdida. Sfortunatament il-ħsieb ta' Vassalli ġie mikxuf u Vassalli sab ruħu l-ħabs. Vassalli kien meħlus mill-ħabs; imma t-taqlib li sar, wara li l- Franċiżi kisru l-wegħdiet tagħhom, ġab mill-ġdid ħabs u eżilju lil Vassalli għalkemm ma kellu ebda ħtija. Vassalli kien jemmen li l-aħjar għodda, biex il-Maltin jiksbu drittijiet u dinjità bħala nies ħielsa, kien l-ilsien Malti li sa żmienu ħadd ma kien jagħti kasu. Huwa ried li t-tfal kollha Maltin jitgħallmu jaqraw u jiktbu bil-Malti sabiex imbagħad jibqgħu jitgħallmu lingwi oħra u xjenzi wkoll. Anke dan il-ħsieb ta' Vassalli ma sabx min iwettqu. Min-naħa tiegħu Vassalli għamel dak li seta' billi ħareġ Grammatika u Dizzjunarju tal-Malti. Dawn kienu l- ewwel Grammatika u l-ewwel Dizzjunarju tal-Malti li qatt kienu stampati. Tassew li qabel Vassalli kien ħareġ taparsi Grammatika il-Kanonku De Soldanis. Iżda din kienet taparsi Grammatika, għax meta naqrawha llum jagħtina d-daħk. De Soldanis irnexxa xi ftit aktar fid-Dizzjunarju li kiteb, iżda dan qatt ma stampah, u baqa' bħala manuskritt fil-Librerija tal-Belt. Barra li kien għaref fil-lingwi, Vassalli kien studja wkoll ħafna materji oħra hekk li sejħulu 'arka ta' għerf. Kull bniedem ikollu xi difett. Vassalli kellu difett li kien wisq miġbud lejn il-pronunzja tal- irħula. Panzavecchia kien qal li Vassalli ġibed wisq lejn il-pronunzja jew djalett taż- Żebbuġin. Iżda Vassalli, barra l-pronunzja ta' Ħaż-Żebbuġ kien iħobb ukoll dik tal-irħula l-oħra ta' Malta speċjalment l-irħula tan-nofs bħal Ħaż-Żebbuġ, Ħal-Qormi, u Birkirkara, u kien jobgħod wisq il-pronunzja tal-Belt Valletta u t-tlett Ibliet l-oħra ta' madwar il-port. F'din il-ħaġa, iż-żmien ma taħx raġun, għax illum, kull min jikteb, kemm kotba kif ukoll gazzetti, juża l-pronunzja tal-Belt u mhux tar-raħal. B'danakollu hawn xi nies, fosthom xi barranin, li qed jistudjaw il-pronunzja tar-raħal għax kull djalett għandu dak li nsejħulu valur lingwistiku. Fi kliem ieħor, għalkemm il-pronunzja tar-raħal ma ħaditx l-importanza li xtaq jagħtiha Vassalli, xorta waħda għandha storja warajha, storja li għadna ma nafuhiex biżżejjed, iżda li kieku kellha niskopruha nsibu li hija interessanti. Jixraq li kull Żebbuġi jsir jaf aħjar lil dan il-bniedem kbir li bir-raġun kollu jissejjaħ il- Missier tal-Ilsien Malti.